Padtoets: ŉ Basiese luukse voertuig? | Maroela Media
Die Mercedes-Benz C200. Foto: Verskaf
Motorjoernaliste is regtig bederf. Ons ry gereeld met splinternuwe voertuie met min kilometers op. Dit is sleg vir my indruk van my eie voertuig, maar goed in dié sin dat as ŉ kar nie 100% reg voel nie, kom ons dit dadelik agter.
ŉ Ander probleempie is dat ons gereeld voertuie kry met al die opsionele ekstras op die kar – en dít skep ŉ wanindruk van wat moontlik op die vloer by die handelaar kan wees. Ek is onlangs terug geruk realiteit toe deur ŉ Mercedes-Benz C180. Dit is Mercedes-Benz se intree C-klas.
Aan die buitekant lyk dit soos enige ander C-klas sonder die groot wiele en AMG‑drukvinne. Aan die binneruim lyk die C180 sommer spartaans in vergelyking met meeste Mercedes-Benze waarmee ons al te doen gehad het.
Die binneruim van die Mercedes-Benz C200. Foto: Verskaf
Al die gewone funksies is daar – elektriese vensters, klimaatbeheer, ŉ goeie klankstelsel, spoedbeheer, ABS‑remme en ŉ magdom lugsakke. Wat nie daar is nie, is al die nuwe truuks en speelgoed wat mens gewoond is, soos panoramiese sondakke. So, duidelik is my persepsie van wat altyd standaardtoerusting op ŉ Mercedes-Benz is, effe verkeerd.
Dié C180 is toegerus met Mercedes-Benz se 1.6 viersilinderturbopetrolenjin. Dié enjin bied 115 kW en 250 Nm. Nie sleg nie. 0 – 100km/h duik op in 8.3 sekondes en hy sal aanhou draf tot ŉ indrukwekkende 225km/h.
Dan kom ons by die vlieg in dié C-klas se salf. Die 9-spoed outomatiese ratkas. Ek’t nou gaan kyk … dit is Mercedes-Benz se eie wringkragomsitter-ratkas wat diens doen in klomp verskillend Mercs.
Die probleem kom in by die kalibrasie tussen die ratkas en die enjin. Die ratkas voel soos ŉ dubbelkoppelaar-tipe, maar het ŉ wringkragomsitter. Ek kan nie verstaan hoekom nege ratte nodig is nie. Die laaste drie is oortollig. As mens eers aan die gang is, is die ratkas heel goed, maar sodra mens wil versnel dan moet hy begin ratte terugskop. Ek het nou vir Mercedes-Benz gevra vir ŉ C200 wat hul nuwe 1.5 viersilinderenjin in het om te sien of daardie enjin beter pas met die ratkas.
Die ritgehalte in die C-klas is heel goed. Mens vergeet hoe lekker ŉ doodgewone sedanmotor kan ry. Op die klein wiele met groot bandprofiele gaan die padhouvermoë nooit klasleidend wees nie, maar heel in die kol vir die intreemodel.
In die meeste aspekte is die Mercedes-Benz C180 ŉ lekker voertuig. Die ratkas kort werk in my opinie – en die spartaanse spesifikasievlak voel vir my uit verhouding met die R600 000 prys.
C180 115kW/ 250Nm 6.5ℓ/100km 8.3 sek 225km/h R590 169
C200 135kW/ 280Nm 6.3ℓ/100km 7.7 sek 239km/h R616 536
C220d 143kW/ 400Nm 4.8ℓ/100km 6.9 sek 240km/h R651 759
C300 Avantgarde 190kW/ 370Nm 6.9ℓ/100km 5.9 sek 250km/h R720 807
Dit is slegs die sedanmodelle. Almal is met outomatiese ratkaste toegerus.
Volvo S60 T4 Momentum 140kW/ 300Nm 5.8ℓ /100km 7.2 sek 230 km/h 5 jaar/ 100 000 km waarborg
5 jaar/ 100 000 km omvattende instandhoudingsplan R516 471
Audi A4 1.4TFSI 110kW/ 250Nm 4.9ℓ /100km 8.5 sek 210 km/h 1 jaar/ onbeperkte km waarborg
5 jaar/ 100 000 km omvattende instandhoudingsplan R531 000
BMW 318i outo 100kW/ 220Nm 5ℓ /100km 9.1 sek 210 km/h 5 jaar/ 100 000 km waarborg
5 jaar/ 100 000 km omvattende instandhoudingsplan R538 100
Die mededingers is almal ewe sterk. Mens sal self almal moet gaan ry en voel watter een pas die lekkerste. Teen die prys is die Volvo ŉ ware winskoop.
Let wel die foto’s in dié berig is van ŉ hoër spesifikasie C200‑model.
Die Triumph Tiger 800 XCA: ŉ Uitstekende middelgewig
Hoekom kyk niemand na die Lexus IS 300 E nie? Hy kos R614000 (dieselfde as die C200), ontwikkel 180 kW, 350 Nm se wringkrag, 0-100 in 7.0 s, al die mooi goed is standaard, en beste van alles – hy gaan langer hou!
Sommer Nie · 1 maand gelede
Langer Hou? Gemeet waaraan?
@sommer nie, Waar begin ‘n mens? 1) Lexus word direk geassosieer met Toyota (need I say more?); 2) Duitse voertuie het geen tweedehandswaarde (I wonder why?) 3)Hoeveel C-klas voertuie sien jy wat 250000+km op die klok het sonder dat daar iets groot fout gegaan het (hoe lank dink jy gaan dit wees voordat die sagteware op die ratkas hernu moet word – to name a few?)?
Vraagteken. Jy is deurmekaar met bloubul rugby en voertuie. Wie ry nog n voertuig tot op 250 000km? Dit bewys absoluut niks oor betroubaarheid nie. Enige motor kan jy spoeg en plak tot 1000 000 km en hy sal nog steeds hou. Toyota is beslis nie die keuse vir baie eienaars nie omrede goed soos veiligheid, betroubaarheid, weelde, rygenot en so kan ek aangaan nie in n toyota bestaan nie. Elke ou het maar sy eie keuse. Goeie Inruilwaarde bestaan olk nie meer by toyota nie.
Vraag: “Wie ry nog ‘n voertuig tot op 250,000 km? Antwoord: “Meestal diegene wat beskik oor bates (soos beleggings, sommige eiendom) wat met tyd in waarde toeneem”.
Stelling: “Toyota is beslis nie die keuse vir baie eienaars nie…” Weerlegging: “Maandelikse (nuwe) motorverkoopsyfers in SA toon dat Toyota loshande die handelsmerk is met die hoogste verkoopsyfer. Maand na maand.”
MTSteyn —Miskien moet jy en Vraagteken net ‘n bietjie harder werk dan kan julle ook ‘n nuwe Merc ry en nog steeds beleggings en eiendom hê. ‘n Voertuig met 250 000km op die klok behoort al lankal gescrap te wees soos in eerstewereld lande.